Сэбэпынагъ къызыпыкIхэмрэ зыри зыпымылъхэмрэ
КъБР-м и Iэтащхьэ КIуэкIуэ Ю. А. Сочи-2017 Урысей инвестицэ зэхыхьэшхуэм и пленар зэIущIэм хэтащ
Къэбэрдей-Балъкъэр Республикэм и Iэтащхьэ КIуэкIуэ Юрий хэтащ Сочи-2017 инвестицэ зэхыхьэшхуэм и пленар зэIущIэм. Ар нэхъыбэу зытеухуауэ щытар «Урысейм и щIыналъэхэм хухах инвестицэхэр: щIыналъэ политикэм и унэтIыныгъэ нэхъыщхьэхэр» Iуэхурщ.
ЗэIущIэм и пэщIэдзэм Урысейм и Правительствэм и УнафэщI Медведев Дмитрий къэралым зегъэужьынымкIэ унэтIыныгъэ нэхъыщхьэ дыдэхэм ящыщу экономикэм зэрыхэхъуэ псынщIагъыр къэIэтыныр арауэ зэрыщытыр къыхигъэщхьэхукIащ. Абы папщIэ щIыналъэхэм щIэгъэхуэбжьауэ заужьын икIи а къалэ-ныр дэгъэкIынымкIэ инвестицэхэр нэхъыбэу къагъэсэбэпын, ар и лъабжьэу цIыхухэм я псэукIэр ирагъэфIэкIуэн хуейщ, къигъэлъэгъуащ Премьер-министрым. А стратегие мурадыр гъэзэщIэным тещIыхьащ УФ-м и Правительствэм 2017 гъэм щегъэжьауэ 2025 гъэм нэсыху иригъэкIуэкIыну лэжьыгъэхэм я комплекс планыр.
Дызэрыт илъэсым нэрылъагъуу хагъэхъуащ дотацэхэмрэ субсидиехэмрэ. Абы къыдэкIуэу щIыналъэхэм хуитыныгъэ нэхъыбэ яIэ хъуащ языныкъуэ льготэхэр гъэувынымкIэ, экономикэм и IэнатIэм пэрытхэм яхудэчыхынымкIэ. «Езы щIыналъэхэм нэхъ тэмэму щыплъагъунущ льготэхэм ящыщу сэбэпынагъ къызыпыкIхэр, бизнесым и дежкIэ дэIэпыкъуэгъу хъухэр, апхуэдэу сэбэпынагъ зыпымылъхэмрэ бюджетыр къызэгъэпэщынымкIэ зэран хъухэмрэ. Нэгъабэ щIэддзауэ дэ грантхэр ядот щIыналъэхэм ящыщу экономикэм нэхъ псынщIэу зезыгъэужьхэм. 2017 гъэм а мурадым сом мелард тIощI хухэтхыну ди мурадщ», — къыхигъэщащ Урысейм и Правительствэм и Iэтащхьэм.
2018 гъэм щыщIэдзауэ щIыналъэхэм хуитыныгъэ ягъуэтынущ фейдэм техуэ налогым щыщу къыщIигъум щыщ Iыхьэ езы субъектхэм къагъэнэжынымкIэ. «Мыр къызэрыгуэкI Iуэхущ: тэмэму лажьэ предприятэу нэхъыбэ щыIэху щIыналъэм псэупIэу, гъуэгуу, школу, сымаджэщу, нэгъуэщI социальнэ IуэхущIапIэу нэхъыбэ ищIыфынущ», — жиIащ Медведев Дмитрий.
КъБР-м и Iэтащхьэмрэ Правительствэмрэ я пресс-IуэхущIапIэ.
